b'\n_START_ARTICLE_\nMilena Horvat\n_START_SECTION_\n\xc5\xbdivljenje in delo\n_START_PARAGRAPH_\nMilena Horvat je leta 1982 diplomirala na ljubljanski FNT in prav tam leta 1989 tudi doktorirala._NEWLINE_Od leta 1982 do 1985 je delala na FNT, od 1985 pa na Institutu "Jo\xc5\xbeef Stefan"._NEWLINE_V \xc4\x8dasu od 1991 do 1992 je delala v raziskovalni skupini Brooks Rand v Seattlu v ZDA, kjer se je ukvarjala s preu\xc4\x8devanjem \xc5\xbeivega srebra v okolju in njegovega vpliva na zdravje ljudi. V tem \xc4\x8dasu je razvila nove metode za dolo\xc4\x8danje izjemno nizkih koncentracij organo-\xc5\xbeivosrebrovih spojin v vzorcih iz okolja. Nato je \xc5\xa1tiri leta vodila Raziskovalni laboratorij za raziskave morskega okolja pri Mednarodni atomski agenciji v Monaku, kjer je raziskovala in ocenjevala onesna\xc5\xbeenja \xc4\x8crnega morja, Perzijskega zaliva in \xc5\xa1e nekaterih sladkih vod._NEWLINE_Znanje, ki ga je pridobila v tujini, je spretno prenesla na Institut "Jo\xc5\xbeef Stefan". Uvedla je sodelovanje in\xc5\xa1tituta z ameri\xc5\xa1kim Nacional Institute of Standards and Technology, z belgijskim Institute of Refernce Materials and Measurements in z Mednarodno agencijo za atomsko energijo na Dunaju. Svoje izku\xc5\xa1nje z ocenjevanjem onesna\xc5\xbeevanja okolja z \xc5\xbeivim srebrom in njegovim odpravljanjem je posredovala univerzama na Kitajskem in na Japonskem, s katerima sodeluje._NEWLINE_Z vabljenimi predavanji je Horvatova gostovala na raziskovalnih in\xc5\xa1titutih in univerzah v ZDA, Braziliji, Franciji, Belgiji, Veliki Britaniji, Italiji, \xc5\xa0vedski in na Japonskem in Kitajskem. Poleg tega sodeluje v ve\xc4\x8d kot dvajsetih mednarodnih projektih, ki obravnavajo predvsem raziskave onesna\xc5\xbeevanja z \xc5\xbeivim srebrom._NEWLINE_Raziskovalno delo je posvetila razumevanju nevarnosti \xc5\xbeivega srebra in njegovih spojin v okolju in zdravju ljudi. Zna\xc4\x8dilnost njenega dela je predvsem interdisciplinarni pristop pri re\xc5\xa1evanju okoljskih problemov onesna\xc5\xbeenih okolij, razumevanju kro\xc5\xbeenja \xc5\xbeivega srebra v morskem okolju ter pri razvoju metod za spremljanje stanja in sprememb v okolju in zdravju ljudi. Prav tako se je ukvarjala z remediacijo onesna\xc5\xbeenih okolij in cenovno u\xc4\x8dinkovitimi tehnologijami za odstranjevanje \xc5\xbeivega srebra iz emisijskih virov._NEWLINE_Njeni dose\xc5\xbeki so pomembni za Slovenijo in svet, saj je z znanstvenimi podlagami prispevala k ustvarjanju novih mednarodnih predpisov in standardov, kar je eden od pomembnih ciljev raziskovalnega dela na podro\xc4\x8dju okoljskih znanosti. Izsledki raziskav, ki jih je v zadnjih sedmih letih predstavila v ve\xc4\x8d kot 180 objavah, so mednarodno izjemno odmevni z ve\xc4\x8d kot 3700 skupnimi citati in Hirschevim indeksom 33. Imela je \xc5\xa1tevilna vabljena predavanja na mednarodnih konferencah ter raziskovalnih ustanovah in univerzah po vsem svetu. U\xc4\x8dinkovito sodeluje pri evropskih projektih in v mednarodnih okoljevarstvenih organizacijah, zlasti v okviru Zdru\xc5\xbeenih narodov, v Svetovni zdravstveni organizaciji (WHO), Programu zdru\xc5\xbeenih narodov za okolje (UNEP) ter v Mednarodni agenciji za atomsko energijo (IAEA).'